Peter Skaarup (DF), 2004-03-30:
I Dansk Folkeparti er vi meget positive over for, at vi her i Folketinget får en løbende debat om Kommissionens arbejdsprogram. Vi kan lide det eller ej, men Kommissionen har jo meget magt i EU, og det er det, at vi skal have de her debatter selvfølgelig også tegn på, at det har betydning, hvad Kommissionen fremkommer med, og hvad det er for noget arbejde, Kommissionen prioriterer.
Så den debat må vi have i
Folketinget.
Når det gælder de tre hovedpunkter: udvidelsen, stabilitet i EU og den bæredygtige vækstudvikling, så er det fra Dansk Folkepartis side vigtigt, synes vi, med miljø, forbrugerbeskyttelse, også nogle af de ting, som hr. Henrik Dam Kristensen var inde på for lidt siden.
Her kan vi være mere bekymrede for, at en for stor del af EU's fokus og også en for stor del af EU's budget kommer til at gå til udvidelsen, som på mange måder bliver en enorm udfordring for EU-landene.
Man husker vel den tidligere tyske forbundskansler Helmut Schmidt og hans - kan man godt sige - nærmest dommedagsagtige betragtninger over udvidelsen, over hvor en stor økonomisk møllesten den vil være for EU-landene.
Han henviser til, hvad der skete med den lokale østudvidelse, som Vesttyskland foretog til Tyskland, og det er noget, der betyder enorme ressourcer, der skal sættes af til at håndtere de ting.
Der kan vi godt være bekymrede for, at man bruger for mange ressourcer på udvidelsen og ikke tænker på mange af de andre dagligdags problemer inden for EU, som skal løses, som løbende ikke bliver løst, fordi man har travlt med de store perspektiver: forfatning, udvidelse
Vi kunne godt tænke os, at man, kan man sige, førte EU back to nature, altså kiggede på, hvad vi kan gøre for at forbedre det indre marked.
Statsstøtteregler er et godt eksempel på noget, man burde prioritere højt.
I øjeblikket ser vi desværre det, at man f.eks. på skibsværftsområdet er nødt til at indføre statsstøtte.
Noget, man nærmest må korse sig over, at EU indfører set på baggrund af, at man igennem årene har forsøgt at komme statsstøtte til livs, og også den danske skibsværftsbranche har været meget optaget af, at statsstøtte kommer væk.
Alligevel er det en del af EU's opgaver nu at sørge for, at der kan blive statsstøtte til egne værfter.
Det er så op til landene, om man vil give den statsstøtte, men man tillader det, selv om man har kæmpet for over for bl.a. Sydkorea, at man skulle afskaffe statsstøtte.
Det kunne vi godt tænke os, at den danske regering satte fokus på og kæmpede imod, at der gives statsstøtte og kæmpede for, at man med WTO blev enige om nul statsstøtte f.eks. til skibsværfter.
Når vi ser på EU's budget, og det affødes til en vis grad af EU-Kommissionens arbejdsprogram, så er det klart, at det er en meget, meget stor udvidelse, som de budgetforhandlinger, der er i gang i øjeblikket, medfører.
Det er meget, meget omfattende, hvad også Danmark kommer til at betale af bidrag fremover, hvis Kommissionens budget går igennem.
Derfor er det et område, vi synes, den danske regering skal holde meget fokus på, og vi undrer os i og for sig over, at man som dansk regering, der går ind for skattestop og moderat vækst i de offentlige udgifter, ikke slår hårdt til over for EU-Kommissionens flotte tanker om en meget stor vækst i Kommissionens budget i årene fremover. Så vi må sige, at på mange måder er det godt, at vi har diskussionen her i Folketinget på baggrund af Kommissionens programerklæringer, men det vil også være godt, hvis den danske regering klart markerer over for EU, at det måske ikke altid er de rigtige prioriteringer, man vælger.